## Odluka klasa 344-01/09-01/799 urbroj 376-12-09-3 od 6. srpnja 2009. godine

### NN 96/2009 (4.8.2009.), Odluka klasa 344-01/09-01/799 urbroj 376-12-09-3 od 6. srpnja 2009. godine

96 04.08.2009 Odluka klasa 344-01/09-01/799 urbroj 376-12-09-3 od 6. srpnja 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

2396

Na temelju članka 128. stavka 2. Zakona o elektroničkim komunikacijama (»Narodne novine« br. 73/08, u daljnjem tekstu: ZEK) a u svezi sa člankom 62. stavkom 2. Zakona o telekomunikacijama (»Narodne novine« br. 122/03, 158/03, 60/04 i 70/05; u daljnjem tekstu: Zakon), te članka 14. stavka 4. ZEK-a, a povodom zahtjeva trgovačkog društva Iskon Internet d.d., Garićgradska 18, Zagreb za izdavanjem suglasnosti na opće uvjete za usluge u javnoj komunikacijskoj mreži za krajnje korisnike, Vijeće Hrvatske agencije za poštu i elektroničke komunikacije na sjednici održanoj 3. srpnja 2009., donijelo je

ODLUKU

1. Trgovačkom društvu Iskon Internet d.d. iz Zagreba, Garićgradska 18 izdaje se suglasnost na Opće uvjete Iskon Interneta d.d. za usluge u javnoj komunikacijskoj mreži za krajnje korisnike, koji su sastavni dio ove Odluke.

2. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) 16. travnja 2009. g. zaprimila je dopis trgovačkog društva Iskon Internet d.d. kojim dostavlja HAKOM-u na uvid opće uvjete poslovanja, na temelju članka 42. st. 5. ZEK-a.

Člankom 128. st. 2. ZEK-a propisano je da do završetka postupaka iz stavka 1. navedenog članka (analize tržišta) i određivanja, zadržavanja, izmjene ili ukidanja regulatornih obveza operatorima sa značajnom tržišnom snagom u skladu s odredbama ZEK-a, ostaju na snazi i primjenjuju se sve regulatorne obveze koje su određene ili propisane tim operatorima na temelju propisa koji su važili do stupanja na snagu ZEK-a.

Budući da je na temelju Zakona Iskon Internet d.d. proglašen operatorom sa zajedničkom znatnijom tržišnom snagom na tržištu usluga nepokretnih javnih telefonskih mreža, te je imao obvezu ishoditi prethodnu suglasnost na svoje opće uvjete poslovanja, koja regulatorna obveza je ostala i dalje na snazi na temelju gore spomenutog članka 128. st. 2. ZEK-a, dopis Iskon Interneta d.d. kojim se dostavljaju na uvid opći uvjeti poslovanja bilo je potrebno tretirati kao zahtjev Iskon Interneta d.d. za izdavanjem prethodne suglasnosti. HAKOM je proveo postupak analize dostavljenih odredaba općih uvjeta poslovanja i njihove usklađenosti s odredbama Zakona i podzakonskih propisa.

Na temelju provedene analize, utvrđeno je da je odredbe općih uvjeta potrebno mijenjati u većem dijelu. Nakon provedenih izmjena, dana 23. lipnja 2009. g. Iskon Internet d.d. dostavio je izmijenjeni tekst općih uvjeta, koji je HAKOM ponovno analizirao, te je utvrđeno da je Iskon Internet d.d. u potpunosti postupio po prijedlogu HAKOM-a i ugradio sve potrebne izmjene.

Slijedom svega navedenog, Vijeće HAKOM-a je na temelju članka 128. st. 2. ZEK-a i članka 62. st. 2. Zakona, odlučilo kao u točki 1. izreke ove odluke.

Na temelju članka 14. st. 4. ZEK-a Vijeće HAKOM-a odlučilo je kao u točki 2. ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/09-01/799
Urbroj: 376-12-09-3 GB/ŽK
Zagreb, 6. srpnja 2009.

Predsjednik Vijeća
Gašper Gaćina, dipl. ing. el., v. r.

Odluka, NN 96/2009-2396